b'\n_START_ARTICLE_\nLeopardovka\n_START_SECTION_\nRaz\xc5\xa1irjenost\n_START_PARAGRAPH_\nLeopardovka je pogosta v Albaniji, Bosni in Hercegovini, Bolgariji, Hrva\xc5\xa1ki, Gr\xc4\x8diji, Italiji, Makedoniji, Malti, Srbiji, \xc4\x8crni gori, Tur\xc4\x8diji, Ukrajini ter najverjetneje na Cipru. V Sloveniji je uvr\xc5\xa1\xc4\x8dena na Seznam zavarovanih \xc5\xbeivalskih vrst; na Slovenskem sicer njeno pojavljanje \xc5\xa1e ni bilo zanesljivo potrjeno, \xc5\xbeivi pa v bli\xc5\xbeini meje, tako da so najdbe v prihodnosti verjetne.\n_START_SECTION_\nOpis\n_START_PARAGRAPH_\nOsnovna barva leopardovke je siva ali pe\xc5\xa1\xc4\x8deno rjava. Po hrbtu ima ta ka\xc4\x8da po celi dol\xc5\xbeini razporejene \xc4\x8drno obrobljene rjave pege, ki spominjajo na vzorec leoparda, po \xc4\x8demer je dobila tudi ime, po bokih pa ima \xc4\x8drne pike. Trebuh je bel s \xc4\x8drnim karirastim vzorcem. Odrasli primerki dose\xc5\xbeejo dol\xc5\xbeino do 90\xc2\xa0cm. Rep je dolg pribli\xc5\xbeno 16\xc2\xa0cm.'